A BIZOTTSÁG 469/2005/EK RENDELETE
(2005. március 23.)
a meghatározott harmadik országokból származó egyes vas- és acéltermékek behozatalára vonatkozó előzetes közösségi felügyelet fenntartásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a behozatalra vonatkozó közös szabályokról, valamint az 518/94/EK rendelet hatályon kívül helyezéséről szóló, 1994. december 22-i 3285/94/EK tanácsi rendeletre (1) és különösen annak 11. cikkére,
tekintettel az egyes harmadik országokból történő behozatalra vonatkozó közös szabályokról, valamint az 1765/82/EGK, az 1766/82/EGK és a 3420/83/EGK rendelet hatályon kívül helyezéséről szóló, 1994. március 7-i 519/94/EK tanácsi rendeletre (2) és különösen annak 9. cikkére,
a tanácsadó bizottságokkal folytatott konzultációkat követően,
mivel:
(1)
A Bizottság a 2002. január 17-i 76/2002/EK rendelettel (3) előzetes közösségi felügyeletet vezetett be a harmadik országokból származó egyes vas- és acélipari termékek behozatalára. Ezt a rendeletet egyrészt az 1337/2002/EK bizottsági rendelet (4) módosította, hogy kiterjessze a felügyelet hatályát, másrészt pedig a 2385/202/EK bizottsági rendelet (5).
(2)
A Közösség külkereskedelmi statisztikái nem állnak rendelkezésre az 1917/2000/EK bizottsági rendelet (6) által megállapított időszakokra.
(3)
Bár a felügyelet 2002. évi bevezetése óta változott a helyzet, a világ acélpiacának legutóbbi fejleményei következtében még mindig szükség van egy megbízható és gyors információs rendszerre a jövőbeli közösségi behozatalokra vonatkozóan.
(4)
Az acélipari termékek iránti jelentős keresletnövekedésben az egyik legfontosabb hajtóerő 2003 óta a kínai piac. Mindazonáltal Kína erősen felgyorsított ütemben növeli termelési kapacitását. Kína nyersacéltermelése a 2000. évi 129 millió tonnáról 2004-ben 270 millió tonnára nőtt, ezzel világviszonylatban 15,4 %-ról 26,2 %-ra emelte részesedését ugyanezen időszakra vonatkozóan, valamint termelési kapacitásának jelenlegi további növelése azt eredményezheti, hogy Kína kapacitása 2005-ben eléri a 300 millió tonnát. A Kínába irányuló behozatal 2003-ban összességében 37 millió tonna volt, 2004-ben pedig 29 millió tonna. Ugyanezen évek vonatkozásában a kivitel összességében 7 millió tonna, illetve 14 millió tonna volt. Ezért a nettó behozatal a 2003. évi közel 30 millió tonnáról 2004-ben 15 millió tonnára változott, így a 15 millió tonna többletkínálat számára más piacot kellett találni. Előreláthatóan ez a csökkenő behozatali, illetvő növekvő kiviteli tendencia folytatódni fog Kínában, ezáltal pedig az acélipari termékek új piacot kereső, jelentősen megnövekedett mennyiségei kerülnek a világpiacra.
(5)
A legújabb behozatali statisztikák, amelyek a négy fő termékfajtára, nevezetesen a hengerelt termékekre, hosszú termékekre, csövekre és csővezetékekre, valamint félkész termékekre vonatkoznak, 2002 és 2003 között összességében átlagosan 9 %-os éves növekedést mutatnak, a hosszú, illetve félkész termékek esetében azonban a növekedés eléri a 23 %-ot, illetve a 43 %-ot. Hasonlóképpen a januártól októberig terjedő 10 hónapos időszak viszonylatában a 2003 és 2004 közötti százalékos növekedés 3,4-58,5 %-os növekedést jelentett termékfajtától függően.
(6)
További növekvő tendenciát mutat a 2004. év első háromnegyed évének elemzése, amely időszak alatt 26,7-52 %-os növekedés következett be, míg az ugyanezen év októberére vonatkozó adatok e tendencia felgyorsulását mutatják.
(7)
Továbbá a közösségi piaci árak, amelyek 2003-ban elmaradtak az USA-piaci áraktól, világviszonylatban már a legmagasabb árak közé számítanak. Ez valószínűleg még további érdeklődést vált ki a harmadik országbeli exportőrökből.
(8)
Ezen felül az EU-termelők foglalkoztatási statisztikái jelentős hanyatlást mutatnak, vagyis a 2000. évi 414 500 főről 2001-ben 404 700 főre, 2002-ben 390 200 főre, 2003-ban 383 800 főre, 2004-ben pedig 375 900 főre történő csökkenést, ami az elmúlt négy év viszonylatában közel 10 %-os csökkenést jelent.
(9)
Az acélipari termékek behozatalának jelenlegi alakulása, a kínai piacon bekövetkezett legutóbbi fejlemények, a behozatal felgyorsított ütemű növekedése, az acélipari termékek igen magas EU-piaci árai, valamint az elmúlt években a munkahelyek nagyszámú csökkenése alapján valószínűsíthető, hogy a 3285/94/EK rendelet 11. cikkének alkalmazásában a közösségi termelőket kár fenyegeti.
(10)
Így a Közösség érdekei szükségessé teszik, hogy egyes acélipari termékek behozatala további előzetes közösségi felügyelet alatt álljon, azért, hogy előzetes statisztikai tájékoztatást nyújtson a behozatal alakulásának gyors elemzéséről. Figyelembe véve a fent említett, várható fejleményeket, helyénvaló, hogy továbbra is fennmaradjon ez a rendszer 2006. december 31-ig.
(11)
Kívánatos, hogy ez a rendelet kihirdetése napján lépjen hatályba a mielőbbi adatgyűjtés érdekében,
ELFOGADTA EZT A RENDELETET:
1. cikk
Az 1337/2002/EK, valamint a 2385/2002/EK rendelettel módosított 76/2002/EK rendelet a következőképpen módosul: a (6) cikkben a „2005. március 31.” szöveg elhagyásra kerül, és helyébe a „2006. december 31.” szöveg lép.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. március 23-án.